CELEX: C2007/247/06
Language: el
Date: 2007-10-20 00:00:00
Title: Υπόθεση C-331/07: Προσφυγή της 16ης Ιουλίου 2007 — Επιτροπή των Ευρωπαϊκών Κοινοτήτων κατά Ελληνικής Δημοκρατίας

20.10.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 247/4
            
         Προσφυγή της 16ης Ιουλίου 2007 — Επιτροπή των Ευρωπαϊκών Κοινοτήτων κατά Ελληνικής Δημοκρατίας
   (Υπόθεση C-331/07)
   (2007/C 247/06)
   Γλώσσα διαδικασίας: η ελληνική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: Ε. Τσερέπα-Lacombe και F. Erlbacher)
   
      Καθής: Ελληνική Δημοκρατία
   Αιτήματα
   
               —
            
            
               να διαπιστώσει ότι η Ελληνική Δημοκρατία μη έχοντας λάβει όλα τα μέτρα που απαιτούνται για να θεραπευθεί η σοβαρή ανεπάρκεια του προσωπικού των υπηρεσιών που είναι υπεύθυνες για τη διεξαγωγή των κτηνιατρικών ελέγχων στην Ελλάδα, γεγονός που δύναται να θίξει την ορθή και αποτελεσματική εφαρμογή της κοινοτικής κτηνιατρικής νομοθεσίας, παρέβη τις υποχρεώσεις που υπέχει δυνάμει της εν λόγω νομοθεσίας.
            
         
               —
            
            
               να καταδικάσει την Ελληνική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα
   Mε την προσφυγή αυτή η Επιτροπή ζητεί στο Δικαστήριο να διαπιστώσει ότι μη έχοντας λάβει τα νόμιμα και απαραίτητα διοικητικά μέτρα για να προσαρμοστεί, αφενός μεν, στην υποχρέωση που προβλέπεται στο άρθρο 4, την παράγραφο 2, υπό σημείο γ, του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου της 29ης Απριλίου 2004 σχετικού με τους επίσημους ελέγχους που πραγματοποιούνται για εξασφάλιση της συμμόρφωσης με τη νομοθεσία για τις ζωοτροφές και τα τρόφιμα καθώς και με τις διατάξεις σχετικές με την υγεία και την καλή διαβίωση των ζώων (ΕΕ L 165 της 30.4.2004 σελ. 1 διορθώθηκε στην ΕΕ L 191 της 28.5.2004, σελ. 1, εφεξής «Κανονισμός υπ' αρ. 882/2004») και στην υποχρέωση να διαθέσει ικανοποιητικό αριθμό ειδικευμένου και πεπειραμένου προσωπικού ικανού να διεξάγει αποτελεσματικά τους επίσημους ελέγχους, αφετέρου δε να προσαρμοστεί στην υποχρέωση που προβλέπεται στις διατάξεις της κοινοτικής κτηνιατρικής νομοθεσίας για τη χρηματοδότηση του απαραίτητου προσωπικού προς πραγματοποίηση των κτηνιατρικών ελέγχων που προβλέπονται, η Ελληνική Δημοκρατία παρέβη τις υποχρεώσεις που υπέχει δυνάμει της εν λόγω νομοθεσίας.
   Η Επιτροπή αναφέρει ότι η κοινοτική κτηνιατρική νομοθεσία υποχρεώνει τα κράτη μέλη να εξασφαλίσουν την πραγματοποίηση ενός σημαντικού αριθμού επιβλέψεων και ελέγχων σχετικών με την εφαρμογή των όρων και των προδιαγραφών που προβλέπονται από την νομοθεσία αυτή. Έτσι, ορισμένες διατάξεις, κυρίως το άρθρο 4, παράγραφος 2 υπό σημείο γ, του κανονισμού (ΕΚ) αριθ. 882/2004, προβλέπουν ότι τα κράτη μέλη οφείλουν να τοποθετούν ικανοποιητικό εργατικό δυναμικό στις υπηρεσίες που είναι αρμόδιες για τους κτηνιατρικούς ελέγχους. Επιπλέον, ένας μεγάλος αριθμός διατάξεων, είτε προβλέπει ρητά ότι ορισμένοι κτηνιατρικοί έλεγχοι πρέπει να πραγματοποιηθούν, των οποίων διευκρινίζονται μάλλον ή ήττον και οι λεπτομέρειες, είτε καθορίζει τους όρους και τις προδιαγραφές που προϋποθέτουν την ύπαρξη των κτηνιατρικών ελέγχων.
   Όμως, βασιζόμενη σε έναν μεγάλο αριθμό εκθέσεων των αποστολών του Γενικού Γραφείου Τροφίμων και Κτηνιατρικών Θεμάτων της Επιτροπής (ΓΤΚΘ), η Επιτροπή τονίζει ότι τόσο κατά το τέλος της προθεσμίας που καθορίζεται στην αιτιολογημένη γνώμη όσο και πέραν της ημερομηνίας αυτής, και παρά ορισμένες προσπάθειες των Ελληνικών αρχών, η Ελληνική Δημοκρατία δεν έχει πάρει όλα τα απαραίτητα μέτρα για να θεραπεύσει τις ελλείψεις που της προσάπτονται. Πράγματι, από το 1998, ο ΓΤΚΘ έχει πραγματοποιήσει έναν μεγάλο αριθμό αποστολών στην Ελλάδα στα πλαίσια των οποίων διαπιστώθηκε σοβαρή ανεπάρκεια προσωπικού των υπηρεσιών που είναι υπεύθυνες για τη την διενέργεια των προβλεπόμενων από την κοινοτική νομοθεσία επισήμων ελέγχων, σε όλα τα διοικητικά επίπεδα. Η ανεπάρκεια που διαπιστώθηκε ήταν τέτοια ώστε, σύμφωνα με τους ειδικούς της Επιτροπής, οι απαραίτητοι επίσημοι έλεγχοι για την εξασφάλιση της αποτελεσματικής εφαρμογής της κοινοτικής νομοθεσίας για την προστασία των ζώων δεν μπόρεσαν να πραγματοποιηθούν, τα προγράμματα καταπολέμησης και εξόντωσης ζωικών ασθενειών δεν έχουν καταλήξει και οι κανόνες που αφορούν στην καλή διαβίωση των ζώων δεν έγιναν σεβαστοί.
   Η πλειοψηφία των συστάσεων που έχουν απευθυνθεί στις Ελληνικές αρχές δεν υλοποιήθηκαν ή υλοποιήθηκαν ανεπαρκώς. Αφετέρου, εκθέσεις αποστολής δίνουν μια πολύ ανησυχητική εικόνα όσον αφορά την πραγματοποίηση των επίσημων ελέγχων στην Ελλάδα.